Torsten Gejl (ALT), 2023-02-02:
Tak, formand.
Alternativet stemmer imod at afskaffe store bededag og en hvilken som helst anden dansk helligdag, og vi har hørt i debatten i salen her i dag et hav af gode argumenter for at beholde den her danske helligdag og fridag.
Der er mange af de ting, der også bekymrer os.
I Alternativet er vi også rigtig bekymrede over, at samfundet og arbejdsmarkedet er ramt af en gigantisk stressepidemi.
430.000 mennesker, ifølge Stressforeningen, oplever hver dag alvorlige tegn på stress.
Normalt ville man måske ikke tænke, at fraværet af en enkelt feriedag ville skabe endnu mere stress, men jeg tror nok, vi skal opfatte arbejdsmarkedet som en meget overophedet maskine, som ikke skal have særlig mange flere tryk på gashåndtaget, før det går endnu mere galt.
Når der er næsten en halv million mennesker med alvorlige symptomer på stress i Danmark, hvor mange er så i risikozonen?
Hvor mange er på vippen?
Hvor mange vil blive flyttet over i stressstatistikken, når man forlanger, at de skal arbejde endnu mere?
Hvad med børnefamilierne, som kæmper sig fra helligdag til helligdag op gennem foråret med en evig dårlig samvittighed over ikke at være nok sammen med deres børn?
Hvad med sygeplejerskerne, skolelærerne, industriarbejderne?
Der er så stor en stress- og trivselskrise på arbejdsmarkedet, at vi har været nødt til at lave en Arnepension, så dem, der har arbejdet længst og slæbt tungest, kan få en slags borgerløn, og så beder man danskerne om at arbejde mere.
Fra mange af lønmodtagergrupperne på det danske arbejdsmarked hører vi, at de næsten ikke kan klare mere, at de ikke har det godt med at skulle arbejde så meget og så travlt, og regeringens svar til alle dem er: I skal arbejde mere; den eneste måde, vi kan få velfærden til at hænge sammen på, er, at vi tvinger jer til at arbejde mere.
Det er en falsk præmis.
Det danske velfærdssamfund står og falder ikke med, om vi arbejder på store bededag eller ej.
Tværtimod er den danske økonomi bundsolid.
Vi er blandt de lande i verden, der har den laveste gæld, og de offentlige finanser er holdbare, så velfærdsstaten er ikke i krise.
Offeret for regeringens fejltagelse med at afskaffe store bededag er trivslen, arbejdsglæden og sundheden for et af verdens mest hårdtarbejdende folk.
Og det er jo et velkendt trick for en ny regering at ville gøre det, der er allermest upopulært, lige efter et valg, fordi man håber, vælgerne glemmer det.
I Alternativet håber vi på, at danskerne husker afskaffelsen af store bededag hele vejen frem mod næste folketingsvalg, uanset hvornår det så måtte komme.
Alternativet stemmer også for ændringsforslaget om at udskyde afgørelsen til efter et valg.
Til sidst vil jeg bare takke alle partier, der ikke har opgivet kampen mod afskaffelse af store bededag, og opfordre til, at man slutter sig til forslaget om at samle 60 mandater bag en folkeafstemning, så danskerne selv kan få lov til at bestemme, om de vil afskaffe en af vores helligdage.
Og så vil jeg gerne takke alle de mange danskere, som demonstrerer på søndag, den halve million, der har skrevet under mod afskaffelsen af store bededag, og i det hele taget alle de mennesker uden for det her hus, som kæmper for at redde den helligdag.